1019 personer i hele Norge er spurt om sin holdning til «bompengepartier» i undersøkelsen Norstat har gjennomført for ABC Nyheter. Spørsmålet var:

Ville du ha stemt på et bompengeparti om det var kommunevalg i dag? (Ja / Kanskje / Nei / Vet ikke)

Det store flertall, 57 prosent, sier klart nei til at de ville stemt på et bompengeparti om det var kommunevalg i dag, mens 13 prosent svarer

ja og 19 prosent svarer kanskje (et samlet potensiale for bompengelistene på 32 prosent). Resultatet 13 prosent har en feilmargin på +/- 2 prosent.

Det er en statistisk signifikant forskjell mellom menn og kvinner som har svart «ja», 16 prosent og 11 prosent respektivt.

Fordelingen er forholdsvis jevn over landsdeler og alder (se grafikk nedenfor), mens det er en noe høyere andel i aldersgruppen 40-59 år som svarer ja på spørsmålet.

En TNS-måling for TV 2 i begynnelsen av måneden viste en oppslutning om bombepengelister på kun 3,5 prosent. I TV 2-undersøkelsen var fordelingen på øvrige partier slik: Arbeiderpartiet 26,4 prosent, Høyre 21,0, Fremskrittspartiet 8,9, Senterpartiet 12,9, SV 6,8, Rødt 5,3, De Grønne 4,7.

Bompengelistene henter særlig velgere fra dem som sier de stemte på Høyre, Fremskrittspartiet, Arbeiderpartiet og Senterpartiet ved stortingsvalget i 2017, skrev NTB i begynnelsen av mai.

Klistremerke for Folkeaksjonen NEI til mer bompenger. Foto: Carina Johansen / NTB Scanpix

«Folkeaksjonen mot bompenger» har levert lister i 11 kommuner: Oslo, Porsgrunn, Skien, Stavanger, Sandnes, Klepp, Sola, Bergen, Øygarden, Askøy og Alver. I tillegg stiller de lister ved fylkestingsvalgene i Viken, Vestfold og Telemark, Rogaland og Vestland.

I Drammen stiller motstandere under navnet «Nei til bomring», i Tromsø er det levert listen «Nei til bompenger». (TV 2)



Resultatene i ABC Nyheters undersøkelse brutt ned på landsdel:



I en undersøkelse fra Respons Analyse, offentliggjort av Bergens Tidende tirsdag, svarte hele 25,4 prosent av de spurte bergenserne at de ville stemt på Folkeaksjonen nei til mer bompenger. Om dette hadde vært valgresultat ved kommunevalget til høsten, ville denne listen blitt byens nest største parti.

– Bompengesaken har sprengkraft nok til at det er mulig å mobilisere i et enkelt valg. Disse listene kan komme til å bli en avgjørende faktor, men spørsmålet er om de kan holde koken inn til valget, sa valgforsker Svein Tore Marthinsen til NTB i forrige måned.

Resultatene i ABC Nyheters undersøkelse brutt ned på alder: